[{"text_idx": "#000002", "text": "Addoliad ar gychwyn y gynhadledd"}, {"text_idx": "#000003", "text": "Roedd hi\u2019n fraint cael mynychu cynhadledd CymruGyfan yn y Drenewydd wythnos diwethaf. Bu i mi gyrraedd ychydig bach yn hwyr \u2013 roedd hi\u2019n dipyn o daith i gyrraedd yno o Fangor erbyn deg y bore; wrth i mi gyrraedd roedd y maes parcio\u2019n orlawn ac wrth i addoliad y bore ddechrau dyma fi\u2019n sleifio i mewn i\u2019r cefn a\u2019m syfrdanu gyda\u2019r nifer oedd wedi dod ynghyd \u2013 dros ddau gant oliaf. Torf o bobl Dduw oedd wedi troi eu hanobaith yn obaith. Wedi troi eu cwyno yn weithgarwch. Wedi troi eu consyrn am Gymru yn eirioldeb gerbron Duw dros ein cenedl. Roedd yn y gynhadledd hon gred ddiysgog fod Duw yn gallu adfywio ei waith yng Nghymru, cred hyd yn oed fod Duw wedi dechrau\u2019r adfywio hyd yn oed."}, {"text_idx": "#000004", "text": "Pwy neu beth ydy CymruGyfan felly? Maen symudiad sy\u2019n rhwydweithio i blannu eglwysi newydd neu i gryfhau rhai sydd yn bod eisoes, yn o\u0302l y galw. Maen nhw\u2019n teimlo\u2019r Ysbryd Gla\u0302n yn gweithio drwy rwydweithiau, ac yn cael eu harwain i weithredu yn awr i symud ymlaen ar fyrder. Mewn gair, nid siop siarad ydy CymruGyfan ond pobl sydd am weithredu. Mae CymruGyfan yn edrych i feithrin cyd-weithrediad ymhlith Cristnogion, er hyrwyddo plannu eglwysi newydd a chryfhau eglwysi presennol, a fydd yn gweld cynyddu nifer yr eglwysi hyfyw yng Nghymru. Maen nhw\u2019n gweithio gyda rhwydweithiau a grwpiau o eglwysi sydd yn rhannu eu gwerthoedd, boed y rheiny o blith yr enwadau Anglicanaidd, Bedyddwyr, Diwygiedig, Carismataidd, cyfrwng Cymraeg neu\u2019n annibynnol o unrhyw enwad. Nid yw hi\u2019n fwriad gyda\u2019n nhw i ffurfio enwad newydd na chorff o eglwysi eu hunain; mae hyn yn bwynt pwysig i gofio."}, {"text_idx": "#000006", "text": "Mae bwriad Iesu i adeiladu ei eglwys yr un o hyd (Mathew 16:18). Mae CymruGyfan yn credu ein bod yn byw mewn dyddiau o gyfleon, o adnoddau, o ryddid i ledaenu yr Efengyl, ac i gychwyn eglwysi newydd. Wrth inni weld cymdeithas yn cael ei darnio, lledaeniad anghyfraith, a seciwlariaeth yn rhoi bod i anobaith, daw Eglwys yr Arglwydd Iesu yn fwy amlwg yn ei safiad dros wirionedd, cymod a gobaith. Mae\u2019r byd ar ei waethaf angen eglwysi ar eu gorau. Ar ddechrau\u2019r unfed ganrif ar hugain mae llawer o ardaloedd yng Nghymru\u2019r prysur droi yn anialdiroedd ysbrydol gyda chynulleidfaoedd yn heneiddio, adeiladau\u2019n cau, yr Efengyl yn anaml ei phregethiad ac ond ychydig iawn o ddisgwyl unrhyw newid er gwell."}, {"text_idx": "#000007", "text": "Y gred yn y gynhadledd oedd ei bod yn amser i ufuddhau i Gomisiwn Iesu. Canrif a hanner yn o\u0302l, roedd mwyafrif poblogaeth Cymru yn cael y cyfle i wrando ar bregethu efengylaidd, efengylaidd yng ngwir ystyr y gair nid efengyliaeth fodern-Americanaidd! Deg a thrigain o flynyddoedd yn o\u0302l, cyrhaeddwyd pen-llanw yn rhif \u2018aelodaeth\u2019 capeli Cymru. Heddiw, yn o\u0302l rhaid ystadegau, mae\u2019n debyg na ellir disgrifio ond tua 2% o\u2019r boblogaeth fel Cristnogion byw. Does gan ddwsinau o drefi, na channoedd o bentrefi ddim tystiolaeth, ac fe welir dirywiad cyson ymhlith y rheiny sydd a\u0302 thystiolaeth o\u2019r fath ganddynt. Mae yna eglwysi cryfach sydd yn gwasanaethu yn effeithiol o fewn y cylch o\u2019u cwmpas ac yn cefnogi gwaith tramor, ond prin yw\u2019r rhai sydd a\u0302 strategaeth glir nag ymrwymiad i\u2019w cenedl eu hunain, ein cenedl ni. Y consensws yn y gynhadledd oedd fod yr Arglwydd Iesu yn ewyllysio gweld eglwysi byw, sy\u2019n anrhydeddu y Beibl, ym mhob rhan o Gymru gan gynnwys ardaloedd canol dinas, cymunedau\u2019r cymoedd, Canolbarth Cymru a chymunedau Cymraeg eu hiaith."}, {"text_idx": "#000008", "text": "Parhad yn y cofnod nesaf..."}]